In nomine sanctæ et individuæ Trinitatis, ego Johannes, cognomento Capellus, laudantibus Gaufrido, fratre meo, et Hermensende uxore mea, et filiis meis Bolderio et Girardo, dono atque concedo Deo et Beatæ-Mariæ Pontiniaci, in usus fratrum ejusdem loci, quidquid habeo vel jure habere debeo in parrochia, sive in territorio Lagniaci, præter olchiam unam et sex denarios censuales quæ teneo de domno Bartholomeo: ita scilicet quod totum dominicatum meum in præsenti accipiunt jure perpetuo possidendum. Casamenta vero quocumque modo sine vi acquirere poterunt, sine contradictione mea, vel hæredum meorum similiter possidebunt; nihil penitus mihi, vel hæredibus meis, in eisdem casamentis retinens, præter servitium casatorum quamdiu eadam casamenta tenebunt. Hastam etiam unam et pratum filii Garnerii habebunt ab ecclesia Pontiniacensi, pro competenti censu, secundum consuetudinem territorii. Quicquid autem de eadem hasta, vel prato, ecclesia Pontiniacensis, quocumque modo, sine vi a præfatis hominibus acquisierit, similiter in pace habere perpetuo concedo. Hæc autem tota suprascripta donatio sive concessio, atque laudatio, in præsentia mei Hugonis Autissiodorensis episcopi, ante sanctum altare Beati-Stephani, a præfato Johanne recognita est atque concessa, et a Josberto patre suo laudata et confirmata; quamobrem utriusque partis assensu et voluntate sigilli mei impressione munivi, authoritate Dei et beatorum apostolorum Petri et Pauli, et nostra, excommunicans omnes qui adversus ecclesiam Pontiniacensem contra præsentem cartam ire voluerint, donec annuente Domino resipuerint. Hujus rei testes sunt: Joscelinus, decanus; Hato, archipresbyter; Siroz, subdiaconus; Herveus de Firmitate; Josbertus de Prensi; Fulco li Cois; Guido Bailledarz; Humbaudus Belaure; Robertus cellerarius; Johannes Botentroz; Bernardus de Richebort; Gauterius Bigote; Humbaudus præpositus; Landricus Rufus; Lambertus Ollanz; V.... vicarius; Stephanus Ollanz; Ollandus filius ejus; Petrus, coquus. Actum apud Autissiodorum, anno ab Incarnatione Domini millesimo centesimo trigesimo sexto; Innocentio secundo papa; regnante Ludovico rege.